A Fidesz médiát bekebelező gépezete a Népszabadság-ügy után sem áll le. Az elmúlt napokban kiderült, hogy MSZP-Fidesz-alku született a Népszaváról, miszerint az adófizetők pénzét állami hirdetéseken keresztül csorgatják a lapba, cserébe azért, hogy a kormánypártok számára ne legyen túl kényelmetlen az újság.

Orbán Viktor nagyon örül.

Majd ma a korrupciós ügyeiről elhíresült volt fideszes államtitkár, L. Simon László és a Habony Árpáddal közös céget tulajdonló Lánczi Tamás kerültek a Schmidt Mária által két hónapja megvásárolt Figyelő élére. L. Simon már bátran nyilatkozta, hogy nem akarnak független lapot.

És még egy médiahír a hétről: kedden úgy döntött a Médiatanács, hogy megfúrja az RTL-csoport bevásárlását a Central Médiacsoport online portfóliójába, arra hivatkozva, hogy túl nagy piaci koncentráció jönne létre. Ezt a döntést öt hónapig húzták, míg nyáron két hét alatt bólintottak rá a Mészáros Lőrinc zsebébe kerülő Mediaworks üzletére, a Pannon Lapok (PLT) megvásárlására.

Az RTL mindössze 30 százalék tulajdont vásárolt volna a Centrálban, ez szúrta a Médiatanács szemét. Az egyáltalán nem zavarta őket, hogy a Mediaworks-PLT-fúzióval a megyei napilapok piacának 60 százaléka kerül egy kézbe. Miféle koncentráció?

Ideje lenne felébredni és mindenki mást is felkelteni a szunyókálásból. Nézzük végig mit szereztek meg vagy zártak be 2014 óta a médiában: Class FM, Origo, Metropol, Napi Gazdaság, Népszabadság, TV2, a megyei lapok és portálok, aztán most a Népszava és a Figyelő. Ott van még a korábban balos, de az utóbbi időben egyre furcsább dolgokat produkáló ATV. Na meg a semmiből, vagyis dehogy semmiből, hanem közpénzből felhúzott fideszes médiabirodalom a Magyar Időktől a 888-on át a Lokálig.

Ki kell végre mondanunk: a Fidesz minden tőle független médiaterméket fel akar falni, át akar állítani, tönkre akar tenni. A nagyobb kormánypárt a 2018-as választásokig egyeduralomra törekszik a magyar sajtóban.

És a helyzet az, hogy ezt a törekvést egyre kevesebb lap tudja már elmondani, így a kormánypárt egyre több ember tud bezárni a saját hazugságaiból felépített buborékba, ahova a valóság szikrái csak akkor érnek be, ha a Fidesznek kedveznek.

Persze vannak olyan jó hírek, minthogy a Fejér megyei napilap kirúgott szerkesztői új lapot indítanak. Vagy ott a 444, az Átlátszó, a Direkt36, az Abcúg vagy akár mi, a Kettős Mérce, akik az elmúlt években nőttünk ki a semmiből (persze különféle módokon és más indíttatásból), de ezeknek a termékeknek az elérése össze sem mérhető a TV2-ével, de még az Origóéval sem.

A dezinformáció viszont megy ezerrel. Már hülyének sem kell lenniük az ellenzéki pártoknak, a propaganda akkor is hülyét csinál belőlük, ha nem hülyék. Ma egy tüntetés híre fele annyi emberhez jut el mint akár két éve. Kezd totálissá válni a Fidesz médiakontrollja.

Ez pedig nem fog megváltozni, ha a Fidesszel nem szimpatizáló magyar vállalkozók nem tartanak ellent, ha a lakosság nem áll oda a még hiteles média mellé. Nem csupán pénzzel, hanem megvédve őket a hazug propagandától. Ha nem mondjuk el mindenkinek mi történik a szabad médiával, és milyen az a propaganda amit az ország többsége kap az arcába.

Ha pedig nem cselekszünk, hanem hallgatunk és nem szálunk be a vitába, ha inkább nem támogatunk, mert megüthetjük a bokánkat, akkor meg is fogjuk. Végül nem lesz médium, ami hírt ad arról, ha igazságtalanság történik velünk, ha egy új fideszes oligarcha útjába kerülünk, mint vállalkozó vagy mint munkavállaló.

Az a médiaellenes hadjárat, amit a Fidesz a mi és az uniós állampolgárok adóforintjaiból folytat, nem csupán a média szabadságát, hanem ezen keresztül szólásszabadságot, a megélhetésünket és az alapvető jogainkat is veszélyezteti.

Márpedig a Fidesz nem áll meg magától. Miért is tenné? Most övék a pálya. Ahogy egy Orbán gondolkodását jól ismerő kormánypárti háttérember mondta négyszemközt még a Népszabadság bezárása előtt: „Szerinted nem rúgja be a gólt, ha üres a kapu?”

Kövesd a szerző bejegyzéseit a Facebookon is!